Is-Segretarju Parlamentari Ian Borg ħabbar li l-gvern ħareġ sejħa għall-ingaġġ ta’ senior policy officers bi tħejjija għal meta Malta se jkollha l-Presidenza Ewropea fl-ewwel sitt xhur ta’ tliet snin oħra. Dawn l-uffiċċjali se jkunu bbażati f’Dar Malta fi Brussell minn fejn se jaħdmu fi gruppi skont il-qasam li fih huma esperti bil-għan li titfassal il-politika ta’ Malta għal Presidenza. Dr Borg tkellem dwat it-tħejjijiet ta’ Malta għall-presidenza f’laqgħa mad-Deputat Prim Ministru Slovakk, Miroslav Lajčák. L-Islovakia se jkollha r-responsabilita’ tal-Presidenza Ewropea sitt xhur qabel Malta, u għalhekk iż-żewġ pajjiżi se jaħdmu mill-qrib fl-isfond li t-tnejn se jkollhom il-Presidenza għall-ewwel darba. Id-Deputat Prim Ministru Slovakk qal li l-Presidenza Slovakka se tiffoka fost oħrajn fuq l-politika industrijali, l-ekonomija diġitali, l-inklużjoni u l-ħarsien tal-ilma. Huwa esprima t-tama li Malta u l-Islovakja jaħdmu flimkien u jaqsmu l-ideat tagħhom fi gruppi ta’ ħidma li se jkunu qed isiru bi tħejjija għall-Presidenza. Malta u Slovakia qed jaħdmu mill-qrib mal-Olanda li hi sieħeb fit-trio għall-Presidenza tal-Kunsill tal-Unjoni Ewropea. Sadanittant, 120 uffiċjal pubbliku ġew approvati biex jieħdu sehem f’korsijiet barra minn Malta bil-għan li jtejbu l-għarfien tagħhom dwar kif taħdem l-Unjoni Ewropea. Il-korsijiet approvati jkopru diversi suġġetti relatati mal-ħidma tal-unjoni fosthom il-proċess ta’ kif jittieħdu d-deċiżjonijiet, ħiliet fin-negozjati, ħiliet diplomatiċi, liġijiet tax-xogħol u liġijiet ambjentali fost l-oħrajn. Dr Borg qal li s’issa diġa kien hemm 40 ufficcjal li temmew il-kors b’suċċess. Il-korsijiet qed ikunu finanzjati mill-Fond Soċjali Ewropew u qed jiġu offruti minn istituzzjonijiet magħrufa li għandhom esperjenza f’dan is-settur biex b’hekk il-parteċipanti jiksbu l-ħiliet neċessarji sabiex ikunu jistgħu jiffaċjaw aħjar l-impenji relatati ma’ affarjiet Ewropej.